寄題孔氏顔樂亭
作者：蘇轍
朝代：宋

paragraphs: 顔巷久已空，顔井固不遷。
荆榛翳蔓草，中有百尺泉。
誰復飲此水，裹飯耕廢田。
有賢孔氏孫，芟夷發清源。
廢床見綆刻，古甃昏苔痕。
引缸注瓢樽，千歲忽復然。
嗟哉古君子，至此良獨難。
口腹不擇味，四體不擇安。
遇物一皆可，孰爲我憂患。
阮生未忘酒，嵇生未忘鍛。
欲忘富貴樂，託物僅自完。
無託中自得，嗟哉彼誠賢。